Isossa vihreässä hallissa varastonhoitaja Pekka Oksanen esittelee möhkälemäistä terästlaatikkoa. Se on ruokien lämpimänä pitämiseen tarkoitettu kaappi.

– Tämä on täysin toimiva, mutta pitää ylimääräistä ääntä. Laitteen arvo uutena on noin 22 000 euroa, kyllä sitä kannattaa muutamalla satasella yrittää huoltaa, hän sanoo.

Simo Pitkänen / Yle

Seuraavaksi löytyy kaakeleita. Paljon kaakeleita. Osa on niin vanhoja, että ne on pakattu puulaatikoihin.

– Nämä ovat Aaltoalvari -uimahallin varakaakeleita. Osa on sellaisia, joita ei ole valmistettu enää vuosikymmeniin. Kun niitä on varastossa, ei tarvitse tilata tehtaalta uusia, toimitus kestää monta kuukautta ja maksaa paljon, sanoo Oksanen.

Aiemmin miehittämätön keskusvarasto onkin muuttunut kierrätyskeskukseksi, kaupungin sisäiseksi sellaiseksi, yleisölle varasto ei ole auki. Töitä sieltä on löytänyt esimerkiksi moni tukityöllistetty.

Mutta takaisin varaston aarteisiin. Kaupungilla on kierrätysvarastossaan muun muassa trailerin täydeltä kanootteja.

– Nämä ovat Vaajakosken luontokoulun kanootit. Tuolla takana taas on päiväkotien sänkyjä välivarastossa, Oksanen viittoo.

Simo Pitkänen / Yle

Keskusvarastoon tuodaan kaikkien Jyväskylän kaupungin yksiköiden varastoitava tavara. Siksi siellä on esimerkiksi museoon kuuluvia pöytiä.

– Nämä ovat Niemisjärven kotiseutumuseon kalusteita. Museolla uusitaan muun muassa lattioita, kertoo Oksanen.

Varastotilan pinta-ala liikkuu tuhansissa neliöissä.

– Kun joku soittaa ja kysyy, että löytyykö meiltä jotakin, voin melkein suoralta kädeltä vastata, että löytyy. Koska jos ei löydy, sitä tuskin tarvitaankaan, Oksanen sanoo.